Joemat-Pettersson stel taakspanne aanPelindaba-kernkragnavorsingstasie wes van Pretoria Foto: NJR ZA gelisensieer onder CC 3.0 via Wikimedia Commons Tina Joemat-Pettersson, minister van energie, het taakspanne aangestel om bewerings teen die Suid-Afrikaanse Kernkragkorporasie (Necsa) en die nasionale radioaktiewe afvalverwyderingsinstituut (NRWDI) te ondersoek. “Hierdie uitdagings belemmer die groter mandaat van albei instansies,” het haar woordvoerder, Zodwa Visser, in ŉ verklaring gesê. Die ondersoek volg nadat verskeie klagtes en bewerings ontvang is wat verband hou met ernstige wanbestuur. Joemat-Pettersson het gesê die besware moet ondersoek en opgelos word gegewe die belangrike rol wat hierdie twee instansies speel. Die taakspan sluit personeellede van die departement van energie, die departement van minerale hulpbronne, die departement van internasionale betrekkinge en samewerking, en die Nasionale Energiereguleerder van Suid-Afrika. Die taakspan sal na verwagting voor of op 31 Maart 2015 die verslag by die minister indien.